Urolig start på presidentvalget: Putin lover hevn
Den første valgdagen i Russland har vært preget av et ukrainsk angrep, maling i stemmebokser og en molotov cocktail. Det er kanskje ikke det mest spennende valget, med tanke på hvem som kommer til å vinne.  Men det russiske presidentvalget har ikke gått knirkefritt så langt.  Russlands nåværende president, Vladimir Putin, beskylder Ukraina for å forstyrre valget.  Fredag gikk 2500 soldater til angrep og forsøkte å komme seg gjennom grensen og inn til Russland, skriver nyhetsbyrået Reuters.  Putin lover at angrepet skal hevnes. Maling og molotov cocktail Også hjemme er det bråk.  Nyhetsbyrået Reuters skriver at det har blitt helt maling i stemmebokser. Og en molotov cocktail skal ha blitt kastet mot et stemmelokale i Putins hjemby. Det er også meldt om flere dataangrep.  Russlandekspert hos NUPI, Jakub M. Godzimirski, forklarer at mange russere kan være misfornøyde med at Putin nå stiller til valg igjen.  – Det er en del folk som mener Putin ikke har lov å stille, sier Godzimirski.  I 2020 gjorde Putin en grunnlovsendring, som åpnet for at han kunne stille igjen. Noen mener denne endringen var grunnlovsstridig, forklarer Godzimirski. Enken til Aleksej Navalnyj, Julia Navalnaja, har varslet protester mot Putin under valget.  Ifølge Navalnaja kan russere vise sin misnøye mot presidenten på en forholdsvis enkel måte:  Møte opp på valglokalene akkurat klokken 12 søndag. Navalnyj, som døde brått i fengsel i februar, hadde tidligere foreslått en lignende protestaksjon. – Stemte på seg selv Russlands president avla sin stemme fredag, digitalt.  – Hvem tror du Putin stemte på?  – Det må man nesten ta seg en pause for å tenke litt på, det er jo mange andre kandidater han kan velge mellom. Nei da, det er klart at han stemte på seg selv, sier russlandekspert Jakub M. Godzimirski.  Han er tydelig på at dette presidentvalget ikke ligner noen form for demokratisk prosess.  – Det såkalte valget. Det er mer som en avstemning, bare for å bekrefte at han skal sitte i seks nye år, sier Godzimirski. 
Putin lover hevn etter ukrainsk angrep på Russlands første valgdag 2500 soldater angrep grensen til Russland, ifølge Reuters Maling i stemmebokser og molotov cocktail kastet mot stemmelokaler rapportert Enken til Aleksej Navalnyj, Julia Navalnaja, varsler protester mot Putin under valget Russlandekspert Jakub M. Godzimirski mener valget ikke er en demokratisk prosess